Telefonen ringer dagligt i øjeblikket hos DGI Region Nordjylland med spørgsmål fra de mange nordjyske foreninger, der er tvivl om, hvordan de skal forholde sig til den nye corona-bølge, der er under opsejling. Det fortæller formanden for DGI Region Nordjylland, Peter Otto Yde Thomsen. - Generelt er de ved godt mod i foreningerne, men jeg kan mærke, at følelserne fra dengang, hvor vi var lukket ned, begynder at dukke op, siger han. Foreningerne har typisk spørgsmål som "skal forældrene aflevere børnene på parkeringspladsen?", "skal de være klædt om hjemmefra?", "må vi blande hold?" og lignende. Indtil videre må Peter Otto Yde Thomsen giv et lidt nølende svar, for der er ikke meldt fælles retningslinjer ud fra myndighederne. - Vores besked til bestyrelserne er, at de skal tage bestik af situationen lokalt. Er der for eksempel smitte på skolen?, eller sker der noget i andre foreninger?, og den slags, lyder det fra formanden, der håber, de mange nordjyske bestyrelser holde modet oppe. Håber de nuværende restriktioner er nok Peter Otto Yde Thomsen håber, at de nuværende restriktioner kan holde foreningslivet i gang vinteren over. - For det værste, der kan ske lige nu er, at vi generelt kommer til at lukke børnene ude af deres fællesskaber. Det har de oplevet nok af, siger han. Til gengæld vil det det være ok at have korte lokale nedlukninger, lyder det fra DGIs formand i Nordjylland. Se historien fortalt som tv-indslag i toppen af denne artikel.

Opsummering:
Udsigten til en vinter med corona-restriktioner, giver uro rundt om i foreningerne, men formanden for DGI Region Nordjylland, Peter Otto Yde Thomsen, satser på, at de nuværende restriktioner kan forhindre nedlukning senere.